Datasets:

R5dwMg

/

zh-wiki-yue-long

like 2

1963年2月復興黨政變推翻親蘇政府，無幾耐復興黨就畀人推翻。1968年又發動多次政變，成為伊拉克政權，立憲將伊拉克成為人民民主國家，伊斯蘭教列為國教，實行社會主義，推行世俗化同現代化政策。1979年薩達姆·侯賽因接管政權。

薩達姆執政之後，喺宗教、經濟、政治等各方面大力改革，例如喺宗教上落實世俗化同現代化政策，加強對宗教事務控制。喺經濟上又發展伊拉克天然資源，例如石油，改善咗伊拉克經濟情況。不過，薩達姆·侯賽因為咗要令伊拉克成為中東地區最大嘅強國，加上要實現統一阿拉伯願望，於是對鄰近地區進行侵略，其中以兩伊戰爭同海灣戰爭最受國際社會關注，影響亦最大。

但自從伊拉克成為英國委任統治區之後，英國搵咗啲遜尼派嘅人做領導，喺反英浪潮之下形成民族主義思想。1947年黎巴嫩阿拉伯社會復興黨喺伊拉克開咗個分派，除此之外，重先後有人成立咗共產黨、獨立黨同國家民主黨。

雖然伊拉克以什葉派為大多數，但伊拉克共和國立國之後，政治上主導政府永遠係遜尼派話事。復興黨以遜尼派為主，1968年發動政變成為執政政權，實施世俗化同政教分離，其實係想壓抑什葉派現代伊斯蘭主義對政權嘅威脅。

走強硬路線嘅薩達姆執政之後，對宗教干預程度更大，於是出現反對派同復興黨作對。反對派中以什葉派為主嘅號召黨最活躍，另外伊拉克北部山區嘅庫爾德人亦係反對力量之一。由於什葉派同伊朗關係密切，亦導致執政嘅復興黨將伊朗當成威脅。

但係由於復興黨經濟改革政策改善咗人民生活，社會上對政府都好少不滿，加上政府對反對派打壓，所以反對派始終唔成氣候。政府對什葉派嘅壓迫亦令號召黨將總部搬咗去伊朗，同時喺英國、黎巴嫩、敘利亞、阿富汗設立分部，曾經發動過好多次針對復興黨政府嘅武裝活動。

1980年代，兩伊戰爭造成巨大戰爭開銷，石油生產線被破壞，伊拉克政府只能依賴緊縮開支同借款，並且拖延還款期。戰爭造成超過1000億美元經濟損失。1988年打完仗就重建返採油同管道設施，石油出口逐步恢復。

但1990年8月時，伊拉克入侵科威特，隨即被國際強權經濟制裁。1991年1月開始波斯灣戰爭再次打擊伊拉克經濟。伊拉克將開支傾斜到軍隊、保安部隊同維穩方面，並無恢復經濟嘅良政。雖然自1996年12月聯合國有個石油換食品計劃，但有限度改善伊拉克平民生活條件。

1999年12月開始，聯合國安理會准許伊拉克盡能力出口石油以滿足人道救濟需要。石油出口回到戰前75%之水平。不過當中28%被用作聯合國賠償基金同支付聯合國相關管理開支。2001年，全球經濟疲軟令油價下跌，打擊伊拉克國民生產總值。

巴格達屬副熱帶乾燥氣候，係世界上其中一個最熱嘅城市，6月到8月，月平均氣溫最高可以去到44℃，中午最高氣溫可以去到50℃，夜晚氣溫亦好少跌到24℃樓下，天氣非常之炎熱，同埋降雨極之少，夏季多年平均降雨量幾乎係零，史上亦從未喺呢個期間記錄到超過1毫米嘅累積降雨。

濕度亦低。冬季涼爽，最凍月平均氣溫接近10℃，清晨同夜晚偶然寒冷，但都好少記錄到0℃以下嘅氣溫。降雨主要集中喺11月到第二年3月，年降雨量約123毫米，雨量比較多嗰時可以去到338毫米，比較少嗰時得37毫米。

大韓民國係一個位處東北亞朝鮮半島南端嘅國家。西南面係黃海，東南係朝鮮海峽，東邊畀韓國嘅東海包圍。北面隔住非軍事區與朝鮮民主主義人民共和國對峙。本來同朝鮮民主主義人民共和國係同一個國家，但脫離日本殖民統治同美國軍政管理之後，大韓民國由原大韓民國臨時政府國會議長李承晚立國，同朝鮮民主主義人民共和國分庭抗禮。

中華人民共和國未同韓國建交前，叫大韓民國「南朝鮮」，兩國建交之後，舊稱呼唔再用。香港同台灣嘅中華民國成日習叫大韓民國做「韓國」或者「南韓」。日本又習慣叫大韓民國做「韓國」，不過而家國內啲韓國人有要求改用韓文發音，唔用日文發音。

敘利亞內戰係指由2011年持續到依家嘅敘利亞總統巴沙爾支持者同埋敘利亞反對派之間嘅武裝衝突。受全球變暖、阿拉伯之春影響，敘利亞喺2011年頭嘅反政府示威活動演變成武裝衝突，美國、俄羅斯、土耳其、伊朗、阿拉伯等好多勢力都介入呢場內戰。

首都，或者首府，一般係一國或者一地政治上最重要嘅城市。亦都係政府機關、政府首長、立法機關等等嘅所在地，唔少國家都有法律訂明首都喺邊。一國之下，一級或下級行政區嘅中心，按國嘅性質唔同，都會有唔同稱呼。響聯邦制下，各邦嘅政治中心都可以叫做首都。

當勞莊侵，美國政治家，第45任美國總統。喺踏入政壇前，當勞侵係企業家、主持人同作家，亦係侵集團董事長同總裁，同創立侵娛樂集團，曾經擔任NBC真人騷《飛黃騰達》主持人。喺佢在任美國總統期間，內政上重新復興美國製造業，為美國人提供大量就業同投資機會，實現美國有史以嚟最繁榮嘅經濟，外交上更徹底扭轉美國幾十年嚟對中國共產黨嘅「接觸政策」，積極打擊中共對美國嘅滲透，對日後美中關係乃至世界局勢產生極為深遠嘅影響。

當勞侵響紐約市皇后區牙買加醫院醫療中心出世，係屋企二仔，有兩個家姐、一個大佬同埋一個細佬，老豆係德國人後代，而阿媽就係蘇格蘭人後代，祖先係蘇格蘭國王占士四世，所以當勞侵都算得上係混血。佢13歲嗰時，佢老豆決定送佢去紐約軍事學院。

當勞侵喺2015年6月16號宣佈競選2016年美國總統選舉嘅共和黨初選，六月開始，佢喺民意調查之前領先佢嘅對手。初選期間，當勞侵一路大幅領先，隨住2016年5月頭最後兩位對手宣佈認輸，最後令佢成為共和黨正式參選人，同民主黨嘅希拉莉對決，最後響同年11月打敗希拉莉，當選總統。

喺2020年末嘅總統選舉，佢以7千幾萬普選票，高票不敵對手祖拜登。佢指控選舉出現舞弊，但選舉部門同法院唔受理，佢最終同意有序交出權力。臨卸任前，因為佢嘅支持者行咗入去國會，佢成為第一個畀眾議院彈劾兩次嘅總統，但都俾參議院宣告無罪。

天主教會，又叫羅馬天主敎，簡稱天主敎，或者叫公教，係世界上最大嘅基督敎會。根據敎會統計年報，2004年有 1,098,366,000 信眾，而聯合國報稱嗰年世界人口有 6,388,500,000。羅馬天主敎個阿頭係教宗，即係羅馬主教，家下係敎宗方濟。

大戲，又叫廣東大戲，而家習慣叫粵劇，係揉合唱做念打、樂師配樂、戲臺服飾、抽象形體等等嘅表演藝術。粵劇源自南戲，由明朝嘉靖年間開始喺廣東、廣西出現。粵劇每一個行當都有各自獨特嘅服飾打扮。2006年5月20號，粵劇排喺第一批 518 項國家級非物質文化遺產名錄裏面。

中國齊言體民歌，發展到中古時代，即魏、晉同唐代，達到空前嘅高峯，更形成咗一代嘅文學體式──唐詩。呢啲講求平仄，秩序井然嘅齊言體民歌，嚮唐代佛教寺廟嘅俗講表演度，唔單止形成咗講故仔嘅內容，重加入咗節以木魚嘅節拍特色。

到咗元朝，雜劇成為最受歡迎嘅戲劇種類。當時稱一幕戲做一折。以後只選演一幕戲就叫做折子戲。粵劇有好多劇目係由元朝雜劇流傳落嚟，甚至有啲粵劇傳統戲碼同雜劇完全相同，例如《西廂記》、《竇娥冤》、《踏雪尋梅》、《倩女離魂》、《趙氏孤兒》等。

明朝歸有光所編寫嘅【莊渠遺書】卷九記錄咗明代正德16年欽差魏校嘅【諭民文】，裏面有「倡優隸卒之家，子弟不許妄送杜學。」「不許造唱淫曲，搬演歷代帝王，訕謗古今，違者拿問」等說話。呢啲可以話係廣東有關戲劇最早嘅文字記錄。

到咗明代，南戲嘅弋陽腔已經喺廣東流行，昆班、徽班及江西、湖南戲班經常進入廣東演出。根據【粵劇史】，廣東出現咗一個女花旦，叫做張喬，南海人，係一位青衣。原籍蘇州嘅佢喺廣東出世，因為佢阿媽係蘇州崑腔戲子嘅緣故，被記載為昆腔班女戲子。

可見各地戲班中人開始喺廣東落地生根。雖然廣東人受咗外來嘅薰陶而開始學演戲，但係喺成化年間，學戲仍未被保守人士所接受，石灣太原霍氏族譜曾經有禁止良家子弟學戲嘅家箴。後來慢慢先出現組成本地人為主體嘅戲班，並過渡到本地人為全體嘅戲班。

呢陣時外江商人亦有唔少入粵經商，弋、昆、高、梆等外江戲班隨之蜂擁而來，仲成立咗戲班行會組織即係梨園會館。當其時廣東本地啲戲班既冇經濟實力同外省商人抗衡，由外省人主持嘅官府更只會支持返啲外省戲班，本土戲班就俾外省戲班排擠，喺梨園冇立足之地，畀日漸邊緣化。

華光誕時戲行中人匯聚瓊花宮大殿祭祀華光帝。瓊花會館附近就係佛山大基尾河邊嘅瓊花水埠，方便坐紅船嘅伶人上岸或者到其他地方演出。據講伶人最初僱用紫洞艇作為戲船，後來加上帆哩，喺船身繪畫龍鱗菊花圖案，船頭油做紅色，因而叫做紅船。

雖然話外江班接近徽班，本地班接近西班，但其實本地班建立嘅初期，主要區別喺組班嘅班底。本地班係由本地人組成，主要係指本地藝人組成嘅專業戲班。但有時都可以包括一啲農民喺進行季節性演出活動而臨時組成嘅戲班。

廣東本地戲班早期活動嘅中心嚮佛山。順治十五年嚮靈應祠祖廟前建華封戲台，臺上演戲鼓桌什物俱全。康熙年間改名為萬福台，係廣東現存最華麗精巧、嶺南地區規模最大嘅古戲台，見證粵劇發展歷史。戲台分前後兩部份，前台以金漆木雕為佈景，具有强烈嘅舞台效果。

乾隆年間，廣東一帶比較安定，商貿發達。佛山重係商幫薈萃，因此娛樂要求而更加興旺，吸引百多個外省戲班來廣東演出。呢啲外江班主要來自江西、湖南、安徽、姑蘇等地。佢哋喺乾隆二十四年合作嚮廣州創建「粵省外江梨園會館」。

咸豐四年，粵劇藝人李文茂響應太平天國起義，嚮佛山經堂古寺率領梨園弟子，編成文虎、猛虎、飛虎三軍。清政府為咗消滅三軍勢力，殘殺藝人，火燒瓊花會館，禁演粵劇15年。嚮禁演期間，本地班藝人逃亡省外海外，有啲粵劇藝人為咗生活，加入徽漢等劇嘅外江班，掛京、漢、徽、湘等皮黃戲班招牌演出，因而促成梆子同埋二黃嘅合流。

同期大批華工被押騙到海外，隨住出國華工嘅大量出現，廣東戲曲逐漸傳播海外。《美國華人史》記載粵劇為華人帶來咗賴以生存嘅民間文化。當年從三藩市請來嘅青年男演員經常來往於巴特同瑪麗斯維爾等礦區，為當地華工演出傳統嘅舞蹈同折子戲。

擁有123名演員嘅鴻福堂劇團嚮美國大劇院首次登場，上演粵劇，大獲成功，並嚮唐人街建立咗自己嘅劇場。另一方面，移居到越南、新加坡、印尼等地嘅大量華僑仍然保持咗固有嘅習慣，僑民當中以廣東人為多，佢哋愛好粵劇。

不同嘅行當被安排居住不同嘅分堂。小生、正生同大花面具嚮兆同堂。二花面、六分住嚮慶同堂。花旦住嚮福同堂。丑角嚮新同堂。武生嚮永同堂。五軍虎及武打家嚮德同堂。接戲賣戲嘅嚮慎同堂。棚面嘅音樂人員嚮普同堂。由於工作人員有好多，八和會館重設有方便所、養老院、一別所、小學、何益公司。

雖然粵劇開始恢復演出，但係嚮劇目內容同表演藝術上，都發生咗重大變化。反映現實生活嘅新劇目不斷湧現，如《梁天來告狀》、《王大儒供狀》、《蛋家妹賣馬蹄》等。當時廣州先後建成河南、廣慶、海珠、樂善、南關等戲院，其後出現調製戲班演出嘅寶昌、宏順、怡順、太安等公司，全都活躍於廣州、香港、澳門等地。

清朝末年，中國嘅知識分子激發戲曲改良嘅浪潮席捲全國。光緒廿四年，中國日報副刊之旬報特闢鼓吹錄一門，由楊肖歐、黃魯逸幾名記者撰作戲曲歌謠來諷刺時弊政治得失，引起廣州香港等地嘅報刊注重戲曲歌謠。光緒廿九年，一篇觀戲記猛烈批評當時嘅戲曲曲本迂腐，激發唔到國民嘅精神。

喺辛亥革命前後，一啲粵劇老倌包括金山炳、朱次伯等人開始對粵劇進行革新運動。原因係光緒三十年，廣州繼道光三十年第一間戲曲戲園出現後，再次興建戲院，並稱之為「戲院」。戲院改變咗粵曲嘅演唱方式，令到原來需要滿足野台演唱，要克服風急聲弱嘅情況改變過來，令到以平喉演唱成為可能，而戲院由於令到觀眾嘅流動情減低，唔似過往戲班坐紅船到唔同地方演出，觀眾嘅消費習慣亦隨之改變，紅伶需要爭取觀眾。

根據廣州粵劇研究者陸豐先生嘅研究，粤曲唱腔嘅舞台語言係喺1921至1927年產生轉變，又因為演唱平喉白，不但可以吸收廣東嘅講唱音樂例如南音、木魚等，目前最早記載結合南音同梆黃曲嘅係1924年由陳小漢阿爸陳醒漢演唱嘅《芭蕉島》之憶美。

白駒榮主要嘅貢獻喺1917年同千里駒喺國中興班，將十字句二黃改為「八字句二黃」，令到粵曲出現一種新嘅曲式，並成功將白話引進粵劇同降調。及後金山炳首先局部將白話帶入粵劇，朱次伯同白駒榮努力將白話引進過程中都落咗唔少功夫。

至於降調方面，戲棚做戲係要高調大聲唱戲，而同白駒榮同期嘅小生太子卓都係唱子喉，白駒榮已開始將聲調降低唱平喉，唱腔自成一格。到咗1920年左右，終於將戲棚官話全面改為白話，由子喉演唱改為用平喉演唱。梆子同二黃一律唱低八度，令梆子、皮黄喺風格上統一起來。

其實據歷史資料記載，1925年廣州有40幾班大型粵劇戲班，當中每一班嘅人數可以多達150多人。廣州出現「海珠」、「樂善」、「太平」、「寶華」、「民樂」、「河南」等十所大戲劇場。同期，開始產生「薛馬桂白廖」五大流派。

當時大老倌嘅收入相當可觀，喺每圓可購米兩擔嘅時候，佢哋嘅年俸可以高達18000圓。因此好多人認為演粵劇可以名成利就，令人趨之若騖。據不完全嘅統計，呢個時期喺穗、港、澳活動嘅專業同埋藝人兼任嘅編劇家有百幾人，新編劇目高達四五千個。

到咗二十世紀三十年代，當時香港立法局有法例禁止男女同班，所以歷年來粵劇中只有全男班、全女班之分。及後羅文錦爵士喺立法局中提議，講話男女既能同坐，點解唔可以同班。於是喺1933年秋，香港總督貝璐取消男女合班禁令。

雖然廣州曾經出現男女同班嘅「共和樂班」，演出僅十個月就被廣州公安局禁止，但係廣州亦喺1936年10月左右跟隨香港解禁。陳非儂同埋馬師曾因為接咗越南及緬甸之約，離開咗太平劇團。太平劇團嘅班主源杏翹適逢其會，喺原本嘅班底下聘請譚蘭卿、上海妹同麥顰卿三位女藝人為花旦，令觀眾耳目一新，盛極一時，其它各班亦紛紛聘用女花旦，於是男花旦逐漸被淘汰，係粵劇歷史大轉變之一。

從此粵劇喺香港非常流行。當時演出主要集中喺利舞台、高陞戲院、太平戲院及新光戲院等舊式戲院。差唔多一星期七日都有唔同嘅劇目上演。當時粵劇不但喺廣東、廣西、香港、澳門等地流行，由於好多中國人移民海外，以致東南亞、大洋洲、美洲嘅廣東華僑聚居地區都有粵劇演出。

到咗二十世紀五十年代，中華人民共和國啱啱成立，積極挖掘優秀劇碼、繼承粵劇傳統，喺藝術上都全面革新，而且培養咗一批新藝人。1958年，廣東粵劇院正式成立。1960年同埋1962年先後創立廣東粵劇學校同廣東粵劇學校湛江分校。

同時期電影開始蓬勃，粵劇吸引力大減。但係後來創作嘅粵劇電影重新將粵劇帶入電影院，令粵劇重獲昔日光輝。當時著名嘅粵劇電影有《蟹美人》、《龍王三宮主》、《黃飛虎反五關》、《萬里琵琶關外月》、《四郎探母》、《寶蓮燈》、《雙仙拜月亭》、《紅娘》、《夜光杯》、《千面美人魚》、《香羅塚》等等。

五十年代末，香港嘅粵劇形勢不妙，當時紅伶芳艷芬因為結婚而退落來，薛覺先、馬師曾、紅線女離開香港，連紅透半邊天嘅新馬師曾都唔多熱衷於演出。不過後來麥炳榮同鳳凰女組織班霸大龍鳳劇團，有譚蘭卿加入，並由林家聲擔當小生，演出好多著名劇目《百戰榮歸迎彩鳳》、《刁蠻元帥莽將軍》、《彩鳳榮華雙拜相》、《鳳閣恩仇未了情》等。

文化大革命期間，粵劇備受摧殘，好多曲譜幾乎付之一炬，被抄家嘅藝人多不勝數，好多藝人紛紛逃亡到香港同澳門，而全個中華人民共和國只有樣板戲先可以演出。1976年後，粵劇至能夠重生，伴奏喺民樂基礎上吸收咗西洋樂器，尤其係爵士樂器，包括電結他同薩克斯。

喺呢個時期嘅新加坡卻因為韓戰嘅關係而樹膠價格猛漲，導致收入增加，娛樂事業亦一片蓬勃，當地嘅粵劇亦都因為咁而受惠。響呢段時期，相繼到新加坡登臺嘅粵劇伶人有陳笑風、梁瑞冰、羅劍郎、新海泉、馮峰、陳惠瑜、許英秀等。

1952年，薛覺先再組覺先旅行劇團二度來新加坡。五十年代末期，有好多香港粵劇藝人到新加坡演出。例如蘇少棠、葉昆侖、關德興、石燕子、秦小梨、余麗珍等。由於名氣關係，門票價格驟增幾倍。到咗六十年代，新加坡各種新興娛樂事業好似雨後春筍出現，電影同電視好快成為主流。

隨著中國內地實行改革開放政策，唔少喺文革期間遭到打壓嘅文化事業都開始重生，其中包括粵劇。二十幾年間，唔少粵劇團紛紛喺內地湧現，遍佈廣州、佛山各地。同時間各地方省市嘅文化局都相當重視粵劇，利用當地文化資源同歷史題材，打造出好多嘅粵劇新品牌。

例如佛山青年粵劇團以黃飛鴻英雄大俠形象，推出黃飛鴻系列粵劇《禁煙記》、《奇情記》等等，其中《奇情記》重榮獲省藝術節8項大獎。而呢個粵劇團喺國內演出常達100場以上，重經常遠赴新加坡、美國、加拿大、香港、澳門等地演出。

而喺其他華人社會例如香港，由於經濟發展，大量新興娛樂事業湧現，粵劇嘅觀眾群都因而日趨老化。大部份新一代嘅香港青年人都視睇粵劇係一種老套嘅行為，對粵劇加以排斥。加上粵劇界又面對欠缺新血嘅問題，因此不斷推出措施解決問題。

例如香港八和會館同香港中文大學校外進修學院喺1996年合辦粵劇培訓證書課程，1998年改為同香港演藝學院合辦夜間粵劇培訓證書課程。但由於學生人數唔多，加上合作上出現問題，香港演藝學院主動解除同八和會館嘅合作關係，八和粵劇學院只有十二名學生同埋兩名導師繼續留低。

2005年8月，粵劇表演場地新光戲院因股權易手，新業主突然宣佈唔再出租畀粵劇劇團，曾任香港八和會館主席嘅汪明荃代表粵劇界同新光戲院嘅業主商討續租，希望業主為咗香港粵劇界嘅前途而准許新光戲院以現時嘅租金續租三年。

會後，雙方召開記者招待會。汪明荃喺記者會上直指香港政府嘅各個局長口講支持本地藝術發展，但係對呢件事一直唔理會，只講唔做，重炮轟政府只提供偏僻嘅高山劇場作為粵劇表演場地，最後要身為民政局長嘅何志平承諾增撥資源大搞。

早期流行濃脂厚粉，但係所用化粧品比較簡單。小生唔抹胭脂，最多係劃黑少少眼眉毛，花旦只係塗下粉末。根據行內習慣，所有老倌都係自行照鏡化妝。一般舊式化妝係先拉起臉部皮膚，用布條紮住頭髮，用白色顏料畫個底稿，確定線條對稱公正，然後正式填上其他鮮豔嘅顏色。

對於淨角角嘅化妝，行內稱呼為「開面」。先用白色顏料描畫底稿，喺眼睛同口部附近塗上黑色，將眉毛畫得長長並向上翹嚟表現威嚴，喺其他嘅地方塗上紅色，就完成整個「開面」過程。當然唔同行當就有佢獨特嘅化妝方式。

到咗二十年代，薛覺先將京劇、話劇同電影化妝法同傳統化妝法結合。化妝轉趨輕描淡掃，樸實自然。最常見嘅化妝就係「紅白臉」，先將整個臉塗上白色粉底，然後圍繞著眼睛同顴骨塗抹紅色胭脂。有時候畫咗長長嘅眉毛，重用上鮮紅色嘅口紅。

基本所有花旦都需要頭飾，其中片子石係花旦必用嘅。頭飾種類繁多，例如大頭、前妝、簪、釵、梅花石、耳邊花、鳳冠、正鳳、七星額、文武髻、牛角帶、漁家絡…等，用料都各有唔同。唔同身份嘅女角固然使用唔同嘅頭飾，有時同一身份嘅女角，因應唔同場合，都會用唔同嘅頭飾。

「唱」係指唱功，配合唔同嘅角色有各自唔同演唱嘅方式，包括平喉同子喉。平喉係平時講嘢嘅聲調。子喉係比平喉嘅調高咗八度。大喉係用粗獷聲音。同時，粵劇都會吸收唔同地方嘅獨特唱腔，例如來自福建嘅廣東南音、木魚、廣東嘅本地民謠粵謳同板眼。

清朝初期外江班將戈陽腔同崑山腔傳咗入廣東。到咗太平天國時期，本地班先至逐漸出現，但係唱腔都重係以梆子為主。後來隨住崑曲衰落同受徽班嘅影響，轉做以西皮二黃為基礎唱調。辛亥革命時期，志士班將戲棚官話變咗做白話，又稱之為新腔。

唔同行當有自己獨特嘅基本功，例如武行嘅跳大架、馬蕩子、起霸同各種拳劍刀槍等。跳大架係由一連串嘅身段動作組成，包括演員上場、拉山、掛單腳、亮相、七星步、撮步、俏步、雲步、小跳、踢腿、踢甲、車身、洗面、順風旗、走圓台等一連串嘅動作。

廣東本地嘅戲曲音樂，應該係以說唱類嘅南音、木魚、龍舟、板眼、粵謳等為主，因為呢個係根據廣東話嘅語言特色組成，嚮語分平仄、句分上下嘅基礎上面，廣東說唱類嘅唱腔，曲詞句格必須分做兩組上下句式，因為廣東話分陰陽平，呢個同北方語系嘅陰陽平唔同，語音上有好大差異。

粵曲唱腔音樂嘅基本特色係板腔類，即係梆子同二黃，俗稱「梆黃」，即係同京劇嘅「皮黃」同類，所以粵劇都屬於南北路嘅戲曲，即有南路「二黃」唱腔同北路「梆子」唱腔。粵曲嘅板腔原本係由外省傳入，係由詩讚類嘅齊言滾唱方式發展出來，後來節以鼓板，由唔同板式引發唱腔嘅變化，所以叫「板式變化體」。

曲牌體戲曲唱腔就係先有樂調旋律，再填曲詞，其中骨幹音更加唔改得，所以無論千百首同曲牌嘅曲，即使曲詞唔同，但佢嘅分佈聲調一定相同，否則唔同填一首小曲。粵曲嘅曲牌體可以分成好多類，其中主要有崑弋曲牌，即係傳統戲曲曲牌，好似「俺六國」〔即「後庭花」〕、「僥僥令」、「園林好」等。

最特別嘅係一種民歌小調，好似《寄生草》、《打掃街》、《剪剪花》，呢啲曲本來係民間嘅齊言民歌，一如板腔，無固定嘅旋律，由曲詞嘅語音發展出唔同嘅旋律，其中由過序音限制其廻旋往覆嘅方式，一如板腔嘅「士字序」、「工字序」等。

但係，當唔同地區嘅人忘佚咗原來嘅唱法，呢啲曲子嘅旋律就俾某一個旋律固定下來，成為咗小曲，呢個都係響粵曲音樂之中一個重嘅組成部分。其實，呢類民歌現今中國都重有好多，好似陝甘嘅《信天遊》，北方嘅《艷陽天》等。

梆子屬於無固定音高嘅竹木類打擊樂器。北方稱「梆子」，南方稱「南梆子」，亦稱「方梆子」。北方戲曲所用嘅梆子係實心，簡稱「梆子」，當中係由兩條堅硬嘅木棒組成，演奏時雙手各執一棒互相敲擊而發出聲音。音色響亮清脆，多數用於打拍子，利用嘅技巧簡單。

南方梆子就有大、中、細之分，由長方形嘅中空木塊所製成，演奏時懸掛嚮支架上，用鼓籤擊奏。由於可以連續快速擊出聲音，容易營造熱烈緊張嘅氣氛。因為梆子用於擊出節拍，所以產生咗「梆子腔」。梆子腔又稱秦腔或西秦腔，來自陝西、山西同甘肅一帶，音調粗獷激越。

木魚都屬於無固定音高嘅竹木類打擊樂器。外狀好似魚頭，中間挖空成為共鳴箱，正面開一條長形魚口，手持小木槌以敲擊發聲。木魚最初係佛教嘅法器，亦係宗教音樂嘅伴奏樂器，後來漸為民間器樂所採用。木魚音色空洞，發音短促，輕快活潑，常扮演伴奏嘅角色，嚮「數白欖」時作敲擊節拍之用。

粵劇嘅樂譜稱為工尺譜，係粵劇傳統嘅記譜方式。跟其他地方劇種所用嘅大同小異，都係利用譜字如合、士、乙、上、尺、工、反、六等代表唱腔裏嘅樂音，相等於西方音樂嘅So、La、Te、Do、Re、Me、Fa、So。

戲臺嘅方位以底景分幕前幕後。兩則出入口叫做虎度門。戲臺貼近觀眾席嘅部份叫做台口。觀眾看到台口嘅左邊就係棚面嘅位置。棚面後面就係把子箱。鄰近把子箱嘅虎度門嘅底景位置叫做師傅位。師傅位嘅幕後部份嘅對面就係提綱。

虎度門又叫做「渡古門」，因「渡」同古字「度」相同，即渡過之意。因為以前演員所扮演嘅都係已故嘅歷史人物，所以外江班叫做「鬼道門」。嚮虎度門附近嘅「提綱位」所貼上嘅係一道「提綱」，係開戲師爺將故事、場次、鑼鼓、排場、角色嘅分配等簡略寫上，作為提示之用。

嚮二十世紀三十年代或之前，行內人習慣只憑提綱提示，嚮冇詳細劇本之下，故事細節內容全靠爆肚嘅表演方式，所以叫做「提綱戲」。雖然好似笑話，但係可以見到粵劇伶人嘅功力深厚。但係後來有聲嘅影畫戲從美國登陸廣州，直接對粵劇造成衝擊，薛覺先認為「提綱戲」係戲行嘅陋習。

運用兩支旗幟來表現坐車，用做手來表達策馬、開門。早期粵劇戲臺冇佈景，戲棚才掛一幅布幕。好多時候利用一桌兩椅位置嘅變化，象徵不同景物，例如公堂、城牆、山丘等。二十世紀初，粵劇受話劇嘅影響，開始出現利用布類嘅東西製作成嘅「軟景」，嚮大帆布上繪畫城門、花園、宮殿，山林、河岸等景物，掛嚮天幕做佈景。

後來，又出現利用木材類嘅東西製作嘅「硬景」。省港班興起後，戲台便出現立體佈景。工作人員用木材同布組成立體佈景，有亭台樓閣、假山、樹木、廳堂等等。後來，其他演員連「宇宙燈」、「吊鋼線」，都搬上粵劇舞臺。

唐玄宗李隆基幼年喜愛歌舞。6歲嘅時侯，曾經為佢嫲嫲武則天嚮宮院即席表演歌舞節目《長命女》。因為表演精湛，所以博得在座一班皇親國戚同群臣嘅讚賞。李隆基繼位後，選定咗宮庭嘅一片梨園作為排練歌舞嘅場所，呢個就係梨園嘅來歷。

十九世紀末至二十世紀初，粵劇戲班經常嚮廣州沿海巡迴演出，為咗方便行程，嚮紅船棲身。呢類戲班皆叫做紅船戲班。紅船船艙臥鋪分配同工人職責都有規定，成為日後戲班嘅基礎。一般來講，粵劇戲班分為本地班、外江班、本地外江班同過山班。

川劇亦有所謂「江湖十八本」即《幽閨記》、《綵樓記》、《木荊釵》、《玉簪記》、《白羅帕》、《百花亭》、《葵花井》、《鸞釵記》、《白鸚鵡》、《三孝記》、《槐蔭記》、《中三元》、《聚古城》、《鐵冠圖》、《全三節》、《漢貞烈》、《五貴聯芳》、《藍關走雪》等。

比利·何利第1915年4月7號喺美國馬利蘭州巴爾的摩出世，佢老竇 Clarence Holiday 係一個結他手，喺十幾歲嗰陣唔小心搞大咗人個肚而生咗比利·何利第，比利·何利第一直由佢亞媽湊大，同佢老竇關係唔係咁好。

比利·何利第11歲嗰年曾經畀人強姦，15歲嗰年開始賣淫，直到18歲開始喺一間酒店仔駐唱，結束咗佢賣淫生涯。就係喺駐唱期間識咗佢音樂上嘅好拍檔 Benny Goodman，喺Benny穿針引線之下，喺唱片公司錄咗幾隻歌，就咁開始咗佢音樂事業。

不過喺佢嗰個年代，黑人喺美國都係受種族歧視，比利·何利第係一個黑人女性，雖然佢嘅才藝受到認同，但好多地方都因為佢係黑人而唔畀佢表演，遇到呢啲情況，就搵到個叫Helen Forrest嘅白人女藝人，用同比利·何利第一式一樣嘅風格代替佢表演，重好受歡迎。

爵士樂係1900年代嗰時非裔美國人由非洲傳統音樂變化發展出嚟嘅一種音樂風格，最開始淨係得嗰啲黑人演奏同作呢種音樂，之後慢慢嘅都影響到白人，最後爵士樂融入到美國白人嘅音樂同文化入邊，而家終於成為咗西方音樂文化嘅一部份，而不單止係黑人嘅音樂。

葛柏在1952年加入香港警隊做見習督察，1955年升任助理警司，1966年升任高級警司，1969年晉升做總警司。佢多年來喺警隊表現突出，喺六七暴動期間立過大功，屢獲英國朝廷嘉獎。不過，葛柏事實上多年來運用自己嘅職權大肆斂財，涉及貪污款項超過430萬港元。

葛柏事件引起巨大民憤，民間更加發起「反貪污、捉葛柏」運動，一方面促請港府儘快捉葛柏返香港，一方面又要求正視香港嘅貪污問題。事件最後促成廉政公署喺1974年2月正式成立。廉政公署成立之後嘅第一項任務就係要緝捕葛柏歸案。

經過深入調查之後，廉署發現葛柏曾涉嫌收受華籍警司鄭漢權25,000港元賄款，以安排對方出任灣仔區警司。掌握充分證據之後，葛柏終於喺1974年4月喺佢嘅英國住所被當地警方拘捕，喺1975年1月被廉署人員押返香港。

服刑兩年幾之後，葛柏喺1977年10月獲准提早出獄，之後全家移居西班牙，以逃避港府循民事途徑向佢追討400幾萬港元嘅貪污款項。葛柏一家後來重隱姓埋名，銷聲匿跡，至今下落不明，追討貪污款項一事成為懸案。

2011年12月16號孫明揚發燒，18號入瑪麗醫院，其後證實染上退伍軍人症，19號入深切治療部觀察，接受抗生素等治療。原因可能早前東莞旅遊，住宿酒店染病，點知後來又喺佢辦公室搵到退伍軍人細菌。平安夜佢短暫出院慶祝聖誕節，之後再入院繼續留醫，29號先至正式出院，佢話會到下年放完醫生畀嘅病假之後就返返工繼續剩低嘅任期。

1841年開始，原本只係包括英國統治下嘅香港島，1860年加入九龍半島，1898年加埋新界。1997年7月1號，香港主權移交咗畀中華人民共和國，個政府變成香港特別行政區政府。因為香港管治架構響香港基本法同中英兩國移交協議之下，原有制度同人事保持不變，所以呢個特別行政區政府就睇成係香港政府嘅延續。

廚師，又叫候鑊、廚房佬，係一種喺廚房負責煮嘢食嘅職業，一般係指對烹飪有高度熟練掌握嘅人，熟悉各個方面嘅食物製作方法。主要工作地點通常喺做生意嘅食肆，亦有啲喺學校、宿舍、醫院、老人院等專門負責煮食嘅廚師，另外有屋企嘅私人廚師。

洪秀柱自1990年一路代表國民黨做立法院立法委員，2012年到2016年一屆更係立法院副院長。佢響2015年曾經被國民黨初選選出代表黨參選2016年中華民國總統選舉，不過黨內有勢力唔滿意佢「一中同表」立場，結果被撤銷提名，由黨主席朱立倫頂上，不過都贏唔到。

新疆維吾爾族人受到中共嘅大清洗，受到迫害、強迫勞動、宗教歧視等議題，喺2014年起開始受到關注。而喺2021年3月，多個國際品牌發表聲明批評中國強迫新疆維吾爾族人勞動，因此唔再用新疆棉花。事件引起全球唔少關注，但洪秀柱就質疑，中國壓迫維吾爾人係錯誤訊息，又反問點解唔聽中共出嚟反駁嘅說話。

中國國民黨係由孫文創立嘅政黨。佢嘅前身依次序係興中會、中國同盟會、國民黨同埋中華革命黨，孫文喺1919年將中華革命黨改組為中國國民黨。中國國民黨喺傳統上將由興中會至中國國民黨嘅發展歷程視為一脈相承，故此會以興中會成立嘅1894年為中國國民黨嘅創黨年。

1949年，國民黨喺中國內戰中輸畀中國共產黨，隨同國民政府到咗台灣。同年12月11日，國民黨中央黨部由中國大陸搬去台北，部份留喺中國大陸嘅黨員繼續中國國民黨嘅運作，改稱中國國民黨革命委員會，並成為中國大陸嘅民主黨派之一。

中國國民黨自立黨以來，為因應時勢變化，孫中山，蔣介石皆曾經多次實行黨嘅改造。但喺2000年中華民國總統大選失利後成爲在野黨。2000年以前，中國國民黨一直係中華民國唯一嘅執政黨，佢曾經伴隨中華民國歷經革命開國、討袁護法、北伐統一、訓政建設、抗戰建國、汪精衛媚日、西安事變、制憲行憲等等。

中國國民黨追求嘅目標始終一貫，嗰個就係要將台灣省建設成為三民主義嘅模範省，並令到中華民國成為三民主義嘅理想國家。喺兩岸問題上，中國國民黨認爲「九二共識」中「一中各表」係目前兩岸和平嘅最佳方針，亦都係兩岸尋求進一步關係前嘅最高指導原則。

彭健新，溫拿樂隊結他手。1980年開始個人發展，有大碟《二等良民》同《可愛的笑容》。由於鍾意養魚同埋釣魚，所以喺2008年做咗無線電視《都市閒情》「魚樂健康新一派」嘅主持。佢同溫拿另外一個成員葉智強係兩叔姪，細個嗰時一齊喺澳門讀過書。